**A Holokauszt (TÉTEL)**

1. Németország és Hitler eszméi: A holokauszt jelentése égő áldozat, azt a népirtást jelöli, amelyet Adolf Hitler kísérelt meg Európában a XX. század közepén. Hitler az általános választások eredményei alapján, 1933. január 30-án került a német kormány élére. A vezér és kancellár rendszerének alapjává az ideológiai bűnbakképzést tette, melyet a rasszista antiszemitizmusra épített. Szélsőséges nacionalizmusa és a zsidók iránti gyűlölete a „Mein Kampf" című könyvéből nyilvánvalóvá vált, de csak kevesen gondolták, hogy ilyen zűrzavaros eszmefuttatásokat komolyan kell venni, olyan politikai programnak lehet tekinteni, melynek megvalósítására Hitler a hatalom birtokában is kísérletet tesz majd. Nem lehetett elképzelni, hogy a világzsidóságot valaki felelőssé teheti az első világháború kirobbantásáért, majd a Németországra és a szövetségeseire kényszerített imperialista béke feltételeiért. Nehéz volt elhinni, hogy a zsidóság tehet a kapitalizmus összes igazságtalanságáért és bűnéért, de a zsidók műve a tőkés rend megdöntésére szövetkező, a terrorisztikus eszközök alkalmazásától sem visszariadó kommunizmus is. A nácik ügyes propagandával, hatékonyan kapcsolták össze a hagyományos, vallási gyökerű zsidóellenességet a szélsőséges nacionalizmussal. Abban, hogy gyűlölködő antiszemita koholmányaik olyan nagy visszhangot keltettek, kétségtelenül szerepet játszott a legrégebbi és legmakacsabb bűnbakképző ideológiák egyike, a vérvád, melynek nyomai még ma sem tűntek el teljesen az emberiség kollektív tudatából. A vérvád alapja az istengyilkosság, ami az a vélekedés, hogy Jézus Krisztust a zsidók feszítették keresztre, akik ezt a szörnyűséges bűnt újra és újra elkövetik a keresztények ellen oly módon, hogy egy ártatlan gyermeket vagy ifjú szüzet feláldoznak. Ezt a rendkívül nehezen cáfolható bűnbakképző vádat, mely a történelem során tömérdek áldozatot szedett, cinikus ideológusok a huszadik század elején oly módon terjesztették ki, hogy a zsidók nem elégednek meg egyes személyek legyilkolásával, de az összes európai keresztény állam megsemmisítésére és elpusztítására törekszenek. E gonosz szándék állítólagos bizonyítékaként az antiszemiták a „Cion bölcseinek jegyzőkönyvei" című irományra hivatkoztak, mely Hitler egyik kedvenc, többször is idézett olvasmánya volt. Ahhoz azonban, hogy az antiszemita manipuláció hatékony legyen, mindenekelőtt pontosan meg kellett határozni, hogy ki minősül zsidónak.

2. A nürnbergi törvények és a „kristályéjszaka": Ezt a célt szolgálták az 1935 novemberében hozott nürnbergi törvények, melyekben a nácik olyan személyként határozták meg a zsidót, akinek két zsidó szülője vagy három zsidó nagyszülője van. Az első két nürnbergi törvény megfosztotta a zsidókat a német állampolgárságuktól. A harmadik törvény elkülönítette őket a többi némettől, megtiltva a zsidók és nem zsidók között kötött házasságkötést, sőt, közöttük már a házasságon kívüli nemi kapcsolatot is büntették. Ezzel a célpontul kijelölt bűnbakokat immár nem vallási alapon határozták meg, ehelyett a származás alapján döntötték el, ki minősül zsidónak, s ez elől már az sem nyújtott menekvést, ha valaki keresztény hitre tért át. Ezt a rasszista kritériumot alkalmazták a nácik a megszállt Európában, és erre épültek az 1938-ban, 1939-ben és 1941-ben hozott magyarországi zsidótörvények is. 1939 szeptemberéig a náciknak a nürnbergi törvények következetes alkalmazásával és az 1938. november 9-10 éjszakáján végrehajtott „kristályéjszaka" pogromsorozatával, melynek során 191 zsinagógát gyújtottak fel, 90 zsidót megöltek és 30000 embert koncentrációs táborokba küldtek, sikerült a német és osztrák zsidók nagyobb részét emigrációra kényszeríteniük. De a tömeges megsemmisítést csak a második világháború során sikerült végrehajtaniuk. 1941-ben született az a döntés, hogy kötelezték őket a Dávid-csillag viselésére német területeken, melyet a Gestapo felügyelt. A zsidók összegyűjtését és tömeges legyilkolását még a szigorúan bizalmas iratokban sem nevezték a nevén, helyette az Endlösung der Judenfrage, „A zsidókérdés végső megoldása" kifejezést alkalmazták. A pogromokat és a deportálásokat szervező különítmények neve a Sonderkommando, különleges kommandó volt, az általuk végrehajtott tömeggyilkosság a Sonderaktion és Sonderbehandlung, a különleges akció, illetve kezelés. Az iratokban használták még a Säuberung, a „tisztogatás", az Ausschaltung, a „kikapcsolás", az Aussiedlung, a „kitelepítés" és az Umsiedlung, az „áttelepítés" fedőszavakat. Adolf Hitler ki sem adott írásos parancsot a holokauszt végrehajtására, nyilvános beszédeiben pedig nem ment tovább a „zsidók megbüntetését" kilátásba helyező célozgatásoknál. 1942. január 20-án a Wannsee-konferencián határozták el a „végső megoldást", a zsidók teljes elpusztítását. Mindezt a Reinhard Heydrich irányítása alatt álló titkosrendőrség, a Gestapo egyik részlege szervezte Adolf Eichmann vezetésével.

3. A haláltáborok: Lengyelországban és a Szovjetunió megszállt területein csoportosan végezték ki a zsidókat, és elkezdték a haláltáborok felépítését. Auschwitz, Buchenwald, Treblinka és más táborok szögesdrótjai mögé Európa minden megszállt országából, majd később a csatlós országokból is szállítottak zsidókat, cigányokat, politikai elítélteket. Az utazást túlélő foglyokat embertelen körülmények között dolgoztatták, biológiai kísérleteket végeztek rajtuk, és ha valaki ezeket is túlélte, gázkamrában végeztek vele. A fenyegetettség gyakorlatilag a kontinentális Európában élő 2 valamennyi zsidóra kiterjedt. A haláltáborokba egészen 1944 végéig rendre befutottak a halálraítéltekkel megrakott vonatok. A népirtás változó hatékonysággal és rendkívül eltérő feltételek mellett valósul meg a különböző országokban, attól függően, milyen volt a viszonyuk a Német Birodalommal, tehát mennyire voltak alárendelt, vagy kiszolgáltatott helyzetben. A megszállt vagy német vazallussá tett országokban a deportálások gépezete a haláltáborok felállításakor nyomban beindult. A holttesteket krematóriumokban égették el, vagy több száz fős tömegsírokba temették. A világháború után többen is próbálták megbecsülni a zsidó áldozatok számát, manapság az 5-6 millió fő az általánosan elfogadott szám, de emellett több százezer cigány, szláv, Jehova tanúi, fogyatékos, homoszexuális és szabadkőműves áldozat is volt.